Yella deg wawal : win iɣef keṭṭrent yeṭṭes-asent. Ihi ɛni, ula d netta yennudem. Tṛuḥ qrib a t-tawi tnafa, almi d-yewweḍ ɣer uqerru-s wergaz : -Salam ɛlikum ! -Salam, lɛeslama ! Yuɣal sakin ɣer ufus ɣef umayeg d uḥebeṛ almi d-yerna iluɛa-t-id umexluqnni, yenna-yas : -A gma, semmeḥ-iyi ma cqiɣ-k, lameɛna di sgellinna i k-id-sskadeɣ syihin, walaɣ-k, ma ur iyi-skaddeb ara Ṛebbi, s acu n weɣbel tesɛiḍ... Tura, ma ulac uɣilif, ini-yi ayen k-yerzan, ahat d yili wayen iss ara k-ɛiwneɣ. -Yerra-yas-d Seɛdi : -Ayen iyi-iblan, ayen iyi-yuɣen, ayen yeḍran yid-i, ur as-tezmireḍ a t-tdawiḍ la kečč la wayeḍ . Ṛuḥ a gma, anef-iyi nekk d ṛṛay-iw... Amexluq-nni iḥres-it-id, yenna-yas : -Amen s win k-ixelqen : ur ak-nniɣ ara a k-ɛiwneɣ almi ẓriɣ iman-iw zemreɣ. Ayen yebɣun yili, ini-yi-t ; ttkel ɣef Ṛebbi : ɣuṛ-s mkulec yeshel. Nniqal iṛuḥ ad yerfu imi yas-d-iḥawel lhedṛa, ṭṭbiɛa-s yessedyeq-as-tt weɣbel, ul-is yeččuṛ ; lameɛna ull nniḍen yeskaki-t-id : yenna-yas : D acu txeṣreḍ Argaz-agi i la k-d-iheddṛen, mačči am wiyaḍ : ɣuṛ-s taɣect, ɣuṛ-s ṣṣifa, ɣuṛ-s, lḥaṣun, ur ẓriɣ d acu i la iyi-iqqaren ahat yella kra n lqedra yesɛa : ḥku-as d acu k-yuɣen, d acu k-iṛuḥen. Yeṭṭef Seɛdi yeḥku-yas-tt-id akken tella. Akken dimi ifukk, yenna-yas-d winna : -D aya i yeḍran yid-k D ayagi kan i teqqareḍ yewɛeṛ. Ur asyezmir ḥed Ulac i ysehlen am aya : sɛiɣ-as ddwa ara k-fkeɣ tura, ara k-d-yerren yakk ayen txeṣreḍ, iss ara d-rebḥeḍ ma yehwa-ak akter n wayen yakk wwin. Lḥaṣun ddwais i ara d-yaf baba-k sennig wayen i yak-yeǧǧa. Lameɛna, ur ak-t-ttakeɣ ar alamma s yiwen ccerṭ, ma tqebleḍ ... -Anwa Anwa ccerṭ ... -Yenna-yas : -Ad cerḍeɣ deg-k ad iyi-tɛahdeḍ s lemɛahda n Ṛebbi deg yiwet : qabel akka ḍag-i, ar n-taseḍ ɣuṛ-i di tmurt n flan, sakin, mi n-tusiḍ s axxam-iw, ar txedmeḍ ayen ara k-iniɣ, neɣ ma ur t-texdimeḍ ara, ur tqebleḍ ayen bɣuɣ ḍelbeɣ-ak-t-id : hataya ccerṭ-iw...